**Тема:** Нестандартни (некнижовни) варианти на българския език

**Title:** Non-standard (non-literary) variants of the Bulgarian language

Курсът се изнася на български език.

***Лектор:***

Доц. д-р Лучия Антонова-Василева

Институт за български език, БАН,

София 1113, бул. "Шипченски проход" № 52, бл. 17, ет. 5, 6;

сл. тел.: 02872 23 02; 02979 29 65;

gsm: 0899 50 93 18

e-mail: luch\_antonova@abv.bg

***Хорариум:***

20 учебни часа лекции, с определяне на 10 допълнителни часа за тези теми, към които докторантът проявява специален интерес – общо 30 учебни часа лекции.

***Анотация:***

Курсът има за цел да разшири познанията на докторантите за основните типове варианти, чрез които функционира българският език. Разглеждат се на първо място териториалните диалекти, които заради специфичните социални условия в България и до наши дни представляват съществен елемент от езиковата практика на голяма част от населението. Особеностите на диалектната реч на фонетично, морфологично, синтактично и лексикално равнище се проследяват във връзка с особеностите на книжовния език с оглед на тяхното взаимно проникване, исторически развой и перспективи на развитие. Диалектните особености на лексикално равнище се разглеждат като източник за обогатяване на съвременния български книжовен език. В курса се проследяват и типологични особености на социалните говори – професионални говори, тайни езици и жаргони с оглед на участието им в езиковата практика като неутрални или стилистично маркирани варианти. Програмата на курса е приета на заседание на Секцията за българска диалектология и лингвистична география при ИБЕ към БАН, както и на заседание на НС при ИБЕ към БАН с протокол № 14 от 21. 10. 2013 г.

***Начин за оценяване***: изпит или представяне на разработка по една от темите на курса по избор на докторанта в обем от 30 до 100 стандартни страници.**Учебна програма**

1. Къде се говори най-правилен български език? Главни отличителни особености на българския език в сравнение с другите славянски езици. Граници и единство на българския език на диалектно равнище.

2. Класификация на българските говори по застъпниците на стб. э. Ятова граница. Ятовият преглас в съвременния български книжовен език и диалектни отклонения от правоговора и правописа.

3. Класификация на българските говори по застъпниците на стб. ©. Специфични рефлекси на носовите гласни в островни диалектни области.

4. Рефлексите на носовата гласна в морфологията (окончанията при именната система – форми за винителен падеж и генерализирани винителни форми, в глаголната парадигма – окончания за 1 л. ед. и 3 л. мн. ч. на глаголите сег. вр.). Диалектни отклонения от книжовната норма.

5. Рефлекси на еровите гласни в българските говори. Общи особености в развитието на носовите и еровите гласни.

6. Членната форма в българските диалекти и в съвременната езикова практика в устната и писмената реч.

7. Мекостта при консонантизма и еровите застъпници – диалекни отклонения от нормативността.

8. Класификация на българските говори по застъпниците на праславянските \*tj, \*dj. Частици за образуване на бъдеще време в диалектите.

9. Класификация на българските говори по акцентни и морфологични особености. Основни типове диалектни различия в именната система (място на ударението при двусричните същ. имена от ж. и ср. род.; окончания за мн. ч.; лични и показателни местоимения) и глаголната система (място на ударението в парадигмата за сег. вр.; ок. за 1 л. ед. и мн. ч. сег. вр.; форми за минало свършено време; форми за повелително наклонение).

10. Особености и класификация на диалектите в Североизточна България. Българските говори в Румъния. Градският великотърновски говор като отражение на процесите на унификация и адаптация на диалектни особености.

11. Особености и класификация на югоизточните говори. Устойчивост и развитие на родопските и тракийските говори в най-ново време. Българските говори в Северна Гърция и Турска Тракия, Украйна и Русия.

12. Особености и класификация на северозападните говори. Мястото на северозападните говори в историческия развой на българския език. Български говори в Западните покрайнини на територията на България и Източна Сърбия.

13. Особености и класификация на югозападните говори. Български говори в Македония, Албания, Косово и Северозападна Гърция.

14. Диалектни различия в синтаксиса. Особености на словореда и интонацията. Диалектни предлози и съюзи.

15. Прояви на падежната система в българските диалекти.

16. Лексикални различия в диалектите. Пътища за възникване на диалектните лексикални различия.

17. Семантична структура на лексикалните диалектизми – еднозначни думи (немотивирани и мотивирани); многозначни думи.

18. Отношения между лексемите в лексико-семантичната група (синонимия, омонимия, антонимия, лексико-семантична парадигма). Семантична организация на лексиката. Тематична група и семантично поле.

19. Семантични диалектизми. Процеси на разширяване или стесняване на семантичния обем на лексемите. Развитие на значението по семантично сходство на признаците, по метафоричен и метонимичен път.

20. Мястото на диалектната лексика в професионалните говори, тайните езици и младежкия сленг. Употреба на диалектна лексика със стилистична функция в разговорния и книжовен стил на българския език.

ОСНОВНА ЛИТЕРАТУРА:

Байчев, Б., М. Виденов Социолингвистично проучване на град Велико Търново. Наука и изкуств, София, 1983.

Виденов, М. Съвременната градска езикова ситуация. Унив. изд. "Св. Кл. Охридски", София, 1990.

Радева, В. Лексикалното богатство на българските говори. Народна просвета, София, 1982.

Стойков, Ст. Българска диалектология. III изд., Изд. на БАН, София, 1993.

Хъдсън, Р. Д. Социолингвистика, Унив. изд. "Св. Кл. Охридски", София, 1995.

Използва се и библиографията, приложена към посочените трудове.